b'\n_START_ARTICLE_\nJuan Mart\xc3\xadn D\xc3\xadez\n_START_SECTION_\nPrimers anys\n_START_PARAGRAPH_\nJuan Mart\xc3\xadn D\xc3\xadez, el Empecinado, va n\xc3\xa9ixer el 5 de setembre del 1775 a Castrillo de Duero (Valladolid). Fill d\'un pr\xc3\xb2sper camperol, va ser llaurador (encara es conserva la seva casa a la seva localitat). Als naturals de Castrillo, se\'ls coneixia amb el malnom d\'"empecinados", per un rierol, dit Botijas, ple de pecina (el llot verd d\'aig\xc3\xbces en descomposici\xc3\xb3) que travessa el poble. Es creu que d\'aqu\xc3\xad li venia el sobrenom. _NEWLINE_Des de molt jove va tenir vocaci\xc3\xb3 militar. Als 18 anys es va enrolar en la campanya del Rossell\xc3\xb3 (Guerra de la Convenci\xc3\xb3, de 1793 a 1795). Aquests dos anys que va durar la contesa van ser per a ell un bon aprenentatge en l\'art de la guerra, a m\xc3\xa9s de ser el comen\xc3\xa7ament de la seva animadversi\xc3\xb3 cap als francesos. El 1796 es va casar amb Catalina de la Fuente, natural de Fuentec\xc3\xa9n (Burgos) i en aquest poble es va instal\xc2\xb7lar com a llaurador fins a l\'ocupaci\xc3\xb3 d\'Espanya per l\'ex\xc3\xa8rcit de Napole\xc3\xb3 el 1808. Aix\xc3\xb2 el va decidir a combatre els invasors. Es diu que la decisi\xc3\xb3 la va prendre arran d\'un fet succe\xc3\xaft en el seu poble: una noia va ser violada per un soldat franc\xc3\xa8s al qual Juan Mart\xc3\xadn va donar mort despr\xc3\xa9s.\n_START_SECTION_\nParticipaci\xc3\xb3 en la Guerra del Franc\xc3\xa8s (1808-1814)\n_START_PARAGRAPH_\nA partir d\'aquest succ\xc3\xa9s, va organitzar una partida de guerrillers composta per amics i membres de la seva pr\xc3\xb2pia fam\xc3\xadlia. D\'antuvi el seu lloc d\'acci\xc3\xb3 estava en la ruta entre Madrid i Burgos. M\xc3\xa9s tard va combatre amb l\'ex\xc3\xa8rcit espanyol en els inicis de la Guerra del Franc\xc3\xa8s: en el pont de Cabez\xc3\xb3n de Pisuerga (Valladolid) el 12 de juny del 1808; i a Medina de Rioseco (Valladolid), batalla que es va lliurar el 14 de juliol d\'aquest mateix any. Van ser aquestes batalles perdudes i en camp obert, cosa que li van fer pensar que obtindria m\xc3\xa9s bons resultats amb el sistema d\'escamots, i aix\xc3\xad va comen\xc3\xa7ar amb \xc3\xa8xit les seves accions b\xc3\xa8l\xc2\xb7liques a Aranda de Duero, Sep\xc3\xbalveda, Pedraza i tota la conca del riu Duero. _NEWLINE_A 1809 va ser nomenat capit\xc3\xa0 de cavalleria. En la primavera d\'aquest mateix any el seu camp d\'acci\xc3\xb3 s\'estenia per les serres de Gredos, \xc3\x80vila i Salamanca, per a seguir despr\xc3\xa9s per les prov\xc3\xadncies de Conca i Guadalajara. La comesa principal d\'aquests escamots era danyar les l\xc3\xadnies de comunicaci\xc3\xb3 i subministrament de l\'ex\xc3\xa8rcit franc\xc3\xa8s, interceptant correus i missatges de l\'enemic i capturant combois de queviures, diners, armes, etc. El dany que es va fer a l\'ex\xc3\xa8rcit de Napole\xc3\xb3 va ser considerable, de tal manera que van nomenar al general Joseph Leopold Hugo com a \xc2\xabperseguidor en exclusiva\xc2\xbb de l\'Empecinado i la seva host. El general franc\xc3\xa8s, despr\xc3\xa9s d\'intentar la seva captura sense aconseguir-ho, va optar per detenir la mare del guerriller i algun familiar m\xc3\xa9s. La reacci\xc3\xb3 de Juan Mart\xc3\xadn fou endurir les accions b\xc3\xa8l\xc2\xb7liques i amena\xc3\xa7ar amb l\'afusellament de 100 soldats francesos presoners. La mare i els altres foren posats en llibertat._NEWLINE_El 1810 va haver de refugiar-se al castell de la ciutat salmantina de Ciudad Rodrigo (avui \xc3\xa9s Parador de Turisme), al qual van posar setge els soldats francesos. En 1811 va estar al comandament del regiment d\'h\xc3\xbasars de Guadalajara; comptava en aquell moment amb una partida d\'uns 6.000 homes. A finals de 1812, mentre Gabriel Suchet atacava Morvedre, va capturar Calataiud. El 1813, el 22 de maig, va ajudar en la defensa de la ciutat d\'Alcal\xc3\xa1 de Henares (Madrid), i al pont de Zulema, sobre el riu Henares va v\xc3\xa8ncer un grup de francesos que el doblaven en nombre. M\xc3\xa9s tard, Ferran VII donaria el seu consentiment perqu\xc3\xa8 la ciutat d\'Alcal\xc3\xa1 aixequ\xc3\xa9s una pir\xc3\xa0mide commemorativa d\'aquella vict\xc3\xb2ria. Per\xc3\xb2 el 1823, aquest mateix rei va ordenar la seva destrucci\xc3\xb3 per ser s\xc3\xadmbol d\'un "liberal"; encara que el 1879 els alcala\xc3\xafns van tornar a aixecar un altre monument a l\'Empecinado, al qual percebien com el seu alliberador. Aquest monument ha arribat als nostres dies. _NEWLINE_El 1814, Juan Mart\xc3\xadn fou ascendit a Mariscal de Camp, i es guany\xc3\xa0 el dret a signar com El Empecinado de forma oficial.\n_START_SECTION_\nEls Cent dies (mar\xc3\xa7-juny de 1815)\n_START_PARAGRAPH_\nDurant el per\xc3\xadode dels Govern dels cent dies (entre el retorn de Napole\xc3\xb3 del seu bandejament a Elba i la seva derrota a Waterloo i segona abdicaci\xc3\xb3), L\'Empecinado es va mantenir al comandament de diferents forces situades als Pirineus, entre elles, les companyies del Regiment Infanteria Burgos n\xc3\xbam. 2 desplegades en el Vall de Broto (Osca), localitat on va residir al juliol del 1815 i on, entre els seus costums, hi havia la cacera de l\'\xc3\xb3s al proper barri de Bujaruelo, a la localitat de Torla.\n_START_SECTION_\nRestauraci\xc3\xb3 i el Trienni Liberal (1820-1823)\n_START_PARAGRAPH_\nQuan el rei Ferran VII va tornar a Espanya i va restaurar l\'absolutisme, va prendre mesures contra aquells qui considerava enemics liberals, entre ells l\'Empecinado, que va ser bandejat a Valladolid. El 1820 va tenir lloc el pronunciament del militar Rafael de Riego, i l\'Empecinado va tornar a les armes, per\xc3\xb2 aquesta vegada contra les tropes reialistes de Ferran VII._NEWLINE_Durant els anys seg\xc3\xbcents, el trienni liberal, va ser nomenat governador militar de Zamora i finalment, Capit\xc3\xa0 General. El 1823 acabava el r\xc3\xa8gim liberal. Juan Mart\xc3\xadn va marxar llavors bandejat a Portugal. Des d\'all\xc3\xad va demanar un perm\xc3\xads per a tornar sense perill, perm\xc3\xads que li va ser concedit, per\xc3\xb2 va ser detingut a Olmos de Pe\xc3\xb1afiel i traslladat a Nava de Roa (Burgos), on va ser lliurat a l\'alcalde de Roa de Duero (Burgos), Gregorio Gonz\xc3\xa1lez. All\xc3\xad va estar presoner, fent que l\'exhibissin en una g\xc3\xa0bia de barrots de ferro. Tals fets van arribar a l\'o\xc3\xafda del militar liberal Leopoldo O\'Donnell que va voler dur la causa als tribunals de just\xc3\xadcia, per\xc3\xb2 el corregidor de Roa ja havia ordenat la seva execuci\xc3\xb3, que es va dur a terme el 20 d\'agost del 1825, a la pla\xc3\xa7a._NEWLINE_Va morir penjat en lloc de ser afusellat. Benito P\xc3\xa9rez Gald\xc3\xb3s conta a Los Episodios Nacionales que "l\'Empecinado" va morir a baionetades, quan cam\xc3\xad al pat\xc3\xadbul es va desencadenar en una arrencada de desesperaci\xc3\xb3 i for\xc3\xa7a i va aconseguir llevar l\'espasa a l\'oficial que l\'acompanyava.\n_START_SECTION_\nEl sobrenom\n_START_PARAGRAPH_\nEl 8 d\'octubre del 1808, s\'atorg\xc3\xa0 a Juan Mart\xc3\xadnez D\xc3\xadaz, natural de Castrillo de Duero (Valladolid), el privilegi d\'usar el renom d\'Empecinado, per part d\'ell i dels seus fills i hereus._NEWLINE_El sobrenom d\'aquest personatge hist\xc3\xb2ric ha donat nom en castell\xc3\xa0 a l\'expressi\xc3\xb3 empecinarse com a sin\xc3\xb2nim d\'obstinar-se a aconseguir una fi. No obstant aix\xc3\xb2, aquesta paraula venia de m\xc3\xa9s antic, car era el sobrenom que tenien tots aquells que naixien al poble de Castrillo de Duero pel que sembla per l\'abund\xc3\xa0ncia de pecina (llot negre) al rierol Botijas que creua el poble. La paraula empecinado tenia abans el sentit, referit a una persona, de brut i amb poca cura.\n_START_SECTION_\nCercle Cultural Juan Mart\xc3\xadn "El Empecinado"\n_START_PARAGRAPH_\nEl Cercle Cultural Juan Mart\xc3\xadn "El Empecinado" va n\xc3\xa9ixer per la inquietud i iniciativa d\'una s\xc3\xa8rie de persones, que sentint-se admiradors de "L\'Empecinado" i conscients del mal pagament que va rebre en canvi de la seva lleialtat a una causa digna de millor sort, no podien romandre desocupats davant la situaci\xc3\xb3 d\'oblit que es trobava aquest Invicte i Il\xc2\xb7lustre personatge. Des de l\'entitat cultural tracten de donar a con\xc3\xa8ixer aquest gran personatge. Entre les seves diverses activitats ja s\xc3\xb3n tradicionals els homenatges que es realitzen cada any, entre els mesos d\'agost i setembre a Roa de Duero (Burgos) i Castrillo de Duero (Valladolid).'